Valke sluit dobbelhuise se deureArgieffoto Die Valke in die Noord-Kaap het Vrydag 19 aanlyndobbelhuise se deure in twee provinsies gesluit. “Die Valke het ook toegeslaan op 27 persele in die Noord-Kaap en Noordwes tydens ŉ groot operasie wat lede van die nasionale kantoor van die Valke en plaaslike polisiebeamptes insluit,” het kapt. Philani Nkwalase, woordvoerder van die Valke, gesê. Die Valke hou glo al ŉ geruime tyd die onwettige dobbelwebwerwe dop en ŉ operasie is uitgevoer om die ondernemings te sluit. “Die beamptes het tydens die klopjag beslag gelê op verskeie toerusting soos dobbelmasjiene en rekenaars wat na bewering in die onwettige dobbelonderneming gebruik is. Die beamptes het ook beslag gelê op ŉ onbekende bedrag kontant,” het Nkwalase bygevoeg. Drie verdagtes is in hegtenis geneem. “Verdere inhegtenisnemings word nie uitgesluit nie. Die drie persone sal na verwagting Maandag in die hof verskyn op aanklag van korrupsie, geldwassery, swendelary en oortreding van die nasionale en provinsiale dobbelwette. Die 19 onwettige dobbelpersele was in die Noord-Kaap: Kuruman (1) Kimberley (2), Kathu (2), Kakamas (1), De Aar (1), Colesberg (1), Port Nolloth (1), Keimoes (1), Olifantshoek (1), Postmasburg (1), Daniëlskuil (1), Barkly-Wes (1), Douglas (1) en Hartswater (1). In Noordwes was dit Vryburg (2) en Delareyville (1).